Podgorica, 22.7.2021.

SKUPŠTINA CRNE GORE   
Apel poslanicima / poslanicama

Poštovani poslanici/poslanice,

Tražimo od vas da učinite sve što je u vašoj moći i zatražite od predstavnika Ministarstva prosvjete, nauke, kulture i sporta obavezivanje ovog resora da se posveti jednom od ključnih segmenata društva, a na prvom mjestu pripremi nove školske godine i gradnji nepartitokratskog sistema koji će moći da osmisli i realizuje kvalitetne promjene.

Crnogorski obrazovni sistem pred brojnim je izazovima već duže vrijeme, i nažalost nije se uspio sa značajnim dijelom tih izazova izboriti. Umjesto toga, dodatno je opterećen posljednjih mjeseci. Slabe tačke i greške koje su do sada bile dio obrazovnog sistema su nam poznate, zbog čega moramo da se posvetimo upravo njihovom prevazilaženju, a ne da nastavljamo sličnu praksu kao do sada.

Neposvećenost promjenama koje bi djeci, prosvjetnim radnicima i roditeljima konačno mogle donijeti napredak, znanje i posvećenost, pozivaju na hitnu reakciju. Da li je moguće da se nakon najkompleksnije školske godine ikada, a mjesec prije početka nove, bavimo nastavljanjem politizacije zapošljavanja u obrazovnim ustanovama?! Da li smo nesvjesni koliko nam je političko zapošljavanje lošeg donijelo u obrazovanju do sada?!

Ni prethodnih godina nijesu izglasani pravični zakoni, koji je trebalo da omoguće da se uprave škola biraju na osnovu stručnih kvalifikacija i da se sprovedi obrazovna refoma koja će dati kvantitativne i kvalitativne rezultate. Nijeste adekvatno reagovali kada su nam djeca i prosvjetni radnici i roditelji funkcionisali u eksperimentalnim uslovima i nikad većim socijalnim i obrazovnim razlikama u toku prošle školske godine. Sada morate reagovati jer ne smijemo dozvoliti da se nastave eksperimenti nad našom djecom, koja za oko mjesec treba da se vrate u školske klupe, a niko ne zna kako. Niti postoji plan, niti je zacrtan cilj, a ako ih ima, javnost nije sa njima upoznata jer Ministarstvo sa javnostima šturo komunicira. Djeluje da ni premijer ni potpredsjednik Vlade ujedno i predsjednik Savjeta za prava djeteta, nemaju vremena time da se bave, iako se prevashodno na njih na vrijeme apelovalo. Umjesto odgovora njihove službe obavijestile su javnost o kolektivnom odmoru kompletne Vlade i njenih resora u toku avgusta, što je dodatno podstaklo neizvjesnost koje ne nedostaje od početka epidemije.

Zbog svega navedenog, tražimo da u Parlamentu od resornog Ministarstva zatražite odgovore na sljedeća pitanja:

* Koji i kakvi modeli organizacije nastave su previđeni za narednu školsku godinu?
* Da li postoji Protokol o postupanju u kriznim situcijama (zdravstvena
* kriza) i da li su osigurani uslovi da kao takav bude primjenjiv
* Da li će biti obezbijeđena sredstva za rad i poštovanje epidemioloških mjera?
* Da li će škole imati na raspolaganju resurse neophodne za organizaciju nastave?
* Hoće li sva djeca dobiti besplatne udžbenike?
* Na koji način i kako će biti promijenjen obrazovani model za djecu sa razvojnim smetanjama i invaliditetom u toku online nastave, a u odnosu na prethodnu školsku godinu?
* Da li će budžet za prosvjetu biti transparentno raspoređen, i određeni prioriteti u finansiranju kako bi se djeci i nastavnicima stvorili osnovni uslovi za rad u eri informatike, a posebno u toku online nastave?
* Da li je u planu da se započne sa procesom saradnje resornog Ministarstva sa nastavicima/učenicima i školama/vrtićima i na koji način?
* Da li će i kako biti obezbijeđena autonomija u radu prosvjetnim radnicima koji su neposredni učesnici nastavnog procesa i obezbijediti im se egzistencija u skladu sa ulogom koju imaju u društvu?
* Kada će biti izmijenjen Zakon o vaspitanju i obrazovanju djece sa posebnim obrazovnim potrebama kako bi se obezbijedilo zapošljavanje asistenata u nastavi na osnovu ugovora o radu na neodređeno vrijeme, umjesto kao što je do sada slučaj, na osnovu ugovora koji važe "najduže do kraja nastavne godine”.

Tražimo i iniciranje izmjena Opšteg zakona o obrazovanju kojim će se izbor direktora ubuduće urediti na način koji će garantovati transparentnost, profesionalizaciju i depolitizaciju, a na osnovu predloga prosvjetnih radnika, stručne zajednice i nevladinih organizacija. Podsjećamo da su takvi zahtjevi i prethodnih deset godina poslanicima poslati više puta upravo od prosvjetnih radnika, stručne zajednice i nevladinih organizacija.

*Udruženje Roditelji*

*Izvršna direktorica Kristina Mihailović  
  
Prosvjetna zajednica Crne Gore   
potpredsjednica Olivera Leković  
   
Akcija za ljudska prava (HRA)*

*Izvršna direktorica Tea Gorjanc Prelević*

*Centar za prava djeteta*

*Izvršna direktorica Rajka Perović*

*Juventas*

*Izvršna direktorica Ivana Vujović  
  
Udruženje mladih sa hendikepom Crne Gore (UMHCG)  
izvršna direktorica Marina Vujačić*

*Forum MNE  
Elvira Hadžibegović Bubanja  
  
Unija Srednjoškolaca Crne Gore   
generalni sekretar Vladimir Perazić  
  
Društvo defektologa*

*Predsjednica Svetlana Vukašinović*